O‘zbekiston Mudofaa vazirligida yangi namunadagi harbiy kiyimlar qo‘shin amaliyotidan o‘tmoqda (foto)

O‘zbekiston Respublikasi Prezidenti Shavkat Mirziyoyevning 2017-yil 28-avgustda Samarqand viloyatiga tashrifi davomida Kattaqo‘rg‘on umumqo‘shin poligonida harbiy xizmatchilar bilan uchrashuvida harbiy xizmatchilarning kiyim-kechaklari va anjomlarini ishlab chiqarishda past sifatli matolardan hamda eskirgan texnologiyalardan foydalanilayotgani tanqidiy baholanib, tegishli vazirlik va idoralarga 2018-yil davomida harbiy ust-bosh kiyimlarni tikish uchun O‘zbekiston Respublikasining tabiiy iqlim sharoitlariga mos keladigan yengil va pishiq tolalardan to‘qilgan maxsus matolar ishlab chiqarish vazifasi yuklatilgan edi. Bu haqda Mudofaa vazirligi Matbuot xizmati xabar bermoqda.

Shunga ko‘ra O‘zbekiston Respublikasi Mudofaa vazirligi Moddiy-texnik ta’minot bosh boshqarmasi tomonidan mahalliy ishlab chiqaruvchilar bilan hamkorlikda Mudofaa vazirligi qo‘shinlari uchun yangi namunadagi kiyim-kechaklarni joriy qilish masalalari ishlab chiqildi.
Kiyim-kechak namunalarini ishlab chiqishda sohada ilg‘or tajribaga ega bo‘lgan rivojlangan xorijiy davlatlarning harbiy kiyim-kechaklari o‘rganildi (Turkiya, Pokiston, Rossiya, Ozarbayjon, Xitoy, Germaniya, Italiya). Ushbu kiyim-kechak namunalari mahalliy ishlab chiqaruvchilar “Apitekst” MChJda aralash tolali matoning tajribaviy partiyasidan foydalanib, ishlab chiqarildi. “Smart-Teks” (“Baxmal-Grup”) MChJda mazkur matoga rang berildi hamda “Ideal” va “Narimteks” MChJlarda yangi ko‘rinishdagi harbiy kiyimlarning namunaviy nusxalari tayyorlandi.

2018-yil 18-mart kuni O‘zbekiston Respublikasi Prezidenti Samarqand shahridagi harbiy qismlardan biriga amalga oshirgan tashrifi davomida Mudofaa vazirligi va Milliy gvardiya qo‘shinlari uchun taklif qilinayotgan yangi namunadagi kiyim-kechak namunalarining taqdimoti bilan tanishtirildi.
Taklif qilinayotgan yangi kiyim-kechak namunalarini ko‘zdan kechirish vaqtida davlat rahbari tomonidan “Harbiy kiyim-bosh namunalarini ishlab chiqishda shoshilinch qarorlar qabul qilmasdan eng zamonaviy xorij tajribalari qo‘llansin. Harbiy xizmatchining yangi kiyim-boshi uning o‘ziga xos “tashrif qog‘ozi” bo‘lishi va O‘zbekiston Respublikasi Qurolli Kuchlari nufuzi va obro‘sini yanada oshirishga xizmat qilishini nazarda tutsin. Zarurat bo‘lsa, yaratilgan yangi kiyim-bosh variantlari bo‘yicha mamlakat aholisining, ayniqsa chaqiriq yoshidagi o‘smirlarning fikrini o‘rganish maqsadida jamoatchilik muhokamasiga qo‘yilsin”, — deb ta’kidlandi.

Prezidentning 2018-yil 31-mart kuni “Forish” tog‘-dala poligoniga tashrifi davomida yangi namunadagi taklif etilayotgan harbiy kiyim-kechaklarning namunaviy nusxalari kuch tuzilmalariga ega vazirlik va idoralarning alohida bo‘linmalarida 2018-yil mobaynida qo‘shinlar sinovidan o‘tkazilishi belgilandi.
Hozirgi kunda Mudofaa vazirligida taklif qilinayotgan yangi namunadagi dala kiyimlarining ikki xil namunaviy nusxalari Samarqand garnizonida joylashgan harbiy qismlarning harbiy xizmatchilariga shu yilning 1-aprel sanasidan qo‘shin amaliyotidan o‘tkazish uchun berildi.

Avvalroq O‘zbekiston Mudofaa vazirligi tomonidan harbiy kiyim rusumlarining namunaviy loyihalari keng jamoatchilikning muhokamasi uchun e’lon qilinishi xabar berilgan edi.